Folketing
2002-10-09

Jamen jeg forstår fuldt ud, at fru Pernille Blach Hansen gerne vil leve i en enkel verden. Men jeg er nødt til at sige til fru Pernille Blach Hansen, at det ikke er sådan, at alting kan afgøres med et ja eller et nej, og så er det løst. Sådan er verden ikke. Det tror jeg fru Pernille Blach Hansen udmærket ved. Jeg giver faktisk alle de ting. Hvis fru Pernille Blach Hansen ville - nu skal jeg jo ikke stå og vejlede - kunne fru Pernille Blach Hansen snarere have sagt: Det er rart. Ikke nok med, at miljøministeren har sagt, vi skal diskutere kvælstofnormer, vi skal diskutere kvælstofafgift, vi skal diskutere alle de andre forhold, han har sagt. Han mener også, at vi skal prøve at bygge de her scenarier ind og se, hvordan de kommer til at virke. Det er lidt ærgerligt, at det bliver en lidt betændt situation, hvor man har valgt at sige: Jeg vil være negativ, jeg vil ikke se, at der er nogen, der kommer noget i møde.